**Kivisalmen sataman venepaikkojen jakoon liittyvät säännöt**

**(vahvistettu osakaskunnan kokouksessa 15.12.2024)**

*1.  Mäntlahden osakaskunnan hoitokunta jakaa vuosittain hakemusten perusteella venepaikat veneilykaudeksi 1.1. – 31.12. Myönnetty paikka riittää hakemukseksi seuraavalle vuodelle.  Venepaikka on irtisanottava 31.12. mennessä ja hakemus uudesta venepaikasta on toimitettava osakaskunnalle viimeistään 1.1.*

*2.  Venepaikan saaneella ei ole oikeutta luovuttaa venepaikkaa edelleen.*

*3.  Venepaikan saamisen edellytyksenä on todellinen tarve, jonka osakaskunnan hoitokunta viimekädessä ratkaisee. Hoitokunnalla on oikeus vaihtaa haltijoiden venepaikkoja keskenään, mikäli se veneen koon tai muun syyn takia olisi perusteltua.*

*4. Osakaskunnan jäsenillä on etuoikeus venepaikkaan. Jos osakaskunnan jäsenillä ei ole venepaikkatarvetta, niin tyhjät paikat voidaan vuokrata ulkopuolisille. Osakaskunnan jäsenellä tai muulla venepaikan haltijalla on pääsääntöisesti oikeus vain yhteen vene- ja rantapaikkaan.*

*5. Mikäli halukkaita venepaikan ottajia (osakaskunnan jäsen tai ulkopuolinen) olisi enemmän kuin vapaita venepaikkoja, niin hoitokunta ratkaisee asian arvalla.*

*6. Hoitokunta vahvistaa venepaikkamaksut vuosittain ja osakaskunnan venepaikan saaneet maksavat vuosimaksut osakaskunnalle.*

*7. Erääntyneen venepaikkamaksun laiminlyönti tai satamayhtiön järjestyssääntöjen noudattamatta jättäminen johtaa venepaikan menetykseen.*

*8. Venepaikan hakijat toimittavat venepaikkahakemuksensa voimassa olevine yhteys- ja venetietoineen osakaskunnalle ja venepaikan saatuaan myös suoraan satamayhtiölle.*

*9. Venepaikan saaneet sitoutuvat noudattamaan satamayhtiön järjestyssääntöjä ja venepaikan saaneella on oltava veneelleen voimassa oleva vakuutus, jossa myös vastuuvakuutusturva.*

*10. Venepaikan saaneet maksavat avainpantin osakaskunnan tilille, ja osakaskunta palauttaa avainpantin, kun vuokra-aika päättyy ja laituriportin avain on palautettu. Vuokralainen ei saa luovuttaa avainta suoraan toiselle henkilölle, vaan venepaikasta luopumisen yhteydessä avain pitää palauttaa Mäntlahden osakaskunnalle.*